JHB se plaagbeheer-uile word onthoof‘n Nonnetjiesuil. Argieffoto: Owlpages.com Uile wat in Alexandra in Johannesburg losgelaat is om die gebied se rotplaag te bestry, word onthoof omdat die mense glo bang is vir die voëls. “Die uile word doodgemaak, onthoof, en hulle oë word uitgesny,” het Brendan Murray, ŉ direkteur van Owl Rescue, Maandag gesê. “Ons het verlede week ŉ geval gehad waar skoolkinders ŉ uil gevang en sy bene met ŉ skêr afgesny het.” ŉ Saak van dieremishandeling is by die Nasionale Dierebeskermingsvereniging (NDBV) aanhangig gemaak. Murray het gesê die organisasie probeer om die stad Johannesburg te verhoed om uile in Alexandra los te laat. Die stad het in September aangekondig dat hy R2.5 miljoen toegeken het om die rotplaag in die stad te bestry. Die knaagdiere het oor die afgelope paar jaar ŉ uitdaging geword in sekere gebiede van Johannesburg soos informele nedersettings en oorvol geboue in die middestad. Uile was deel van dié plan. “Ons het die stadsraad gevra om eerder die geld te gebruik om mense aan te stel om die rotte te vang,” het Murray bygevoeg. “ŉ Mens kan 100 mense aanstel om rotte met lokvalle te vang. Hulle moet net ŉ ander manier vind, die uile is hoegenaamd nie lewensvatbaar nie.” Nonceba Molwele, burgemeesterskomiteelid vir gesondheid, het gesê uilbokse is by vier skole in Alexandra geplaas, elk met vier uile. Nog ŉ uilboks is by die Malboro Gardens Gekombineerde Skool opgerig. Nonnetjiesuile is die knaagdiere se natuurlike roofdiere. Jonathan Haw van Eco Solutions het verlede maand gesê een uil kan baie rotte in een maand vreet. Sedert 1998 is 83 000 uile in verskeie dele van Gauteng vrygelaat.